## Rješenje Ustavnog suda Republike Hrvatske broj:U-II-3454/2005 od 16. travnja 2008.

### NN 53/2008 (9.5.2008.), Rješenje Ustavnog suda Republike Hrvatske broj:U-II-3454/2005 od 16. travnja 2008.

# USTAVNI SUD REPUBLIKE HRVATSKE

**1856**

Ustavni sud Republike Hrvatske, u sastavu Željko Potočnjak, predsjedavajući
sudac, te suci Marko Babić, Snježana Bagić, Mario Kos, Davor Krapac, Ivan
Matija, Jasna Omejec, Agata Račan, Aldo Radolović i Nevenka Šernhorst,
rješavajući o zahtjevu Vlade Republike Hrvatske, kojim se pokreće postupak za
ocjenu suglasnosti s Ustavom i zakonom drugog propisa, na sjednici održanoj 16.
travnja 2008., donio je

## RJEŠENJE

I. Obustavlja se postupak pokrenut zahtjevom Vlade Republike Hrvatske za
pokretanje postupka za ocjenu suglasnosti s Ustavom i zakonom članka 28. Odluke
o donošenju Prostornog plana uređenja Grada Nina (»Službeni glasnik Grada Nina«,
broj 4/02.) i članaka 2. i 3. Odluke o izmjeni članka 20., članka 27., članka
40. i članka 71. tekstualnog dijela Prostornog plana uređenja Grada Nina
(»Službeni glasnik Grada Nina«, broj 13/04.).
II. Ovo će se rješenje objaviti u »Narodnim novinama« i »Službenom glasniku
Grada Nina«.

```
Obrazloženje
```

1. Vlada Republike Hrvatske podnijela je zahtjev za pokretanje postupka za
ocjenu suglasnosti s Ustavom i zakonom članka 28. Odluke o donošenju Prostornog
plana uređenja Grada Nina (»Službeni glasnik Grada Nina«, broj 4/02., u daljnjem
tekstu: Odluka) i članaka 2. i 3. Odluke o izmjeni članka 20., članka 27.,
članka 40. i članka 71. tekstualnog dijela Prostornog plana uređenja Grada Nina
(»Službeni glasnik Grada Nina«, broj 13/04., u daljnjem tekstu: Odluka o
izmjeni).
Navedenim Odlukama kojima je donesen (odnosno djelomično izmijenjen) Prostorni
plan uređenja Grada Nina propisana je osnova za izgradnju i donošenje svih
razvojnih programa, urbanističkih i detaljnih planova uređenja prostora na
području Grada Nina.
Također, sadržajno je razrađen i koncept uređenja prostora u skladu s
razgraničenjem prostora prema namjeni i drugim obilježjima.
2. U zahtjevu Vlade Republike Hrvatske navodi se da je Središnji državni ured za
upravu Republike Hrvatske, na temelju članka 80. stavka 2. Zakona o lokalnoj i
područnoj (regionalnoj) samoupravi (»Narodne novine«, broj 33/01. i 60/01.) 26.
srpnja 2005. godine donio odluku klasa: 362-01/05-01/0006 ur.broj: 515-11-5-05-2
kojom obustavlja od primjene članak 28. Odluke i članke 2. i 3. Odluke o
izmjeni.
Ocjenjujući osnovanom odluku Središnjeg državnog ureda za upravu, Vlada
Republike Hrvatske podnijela je zahtjev Ustavnom sudu, u kojem, u pogledu
osporenih Odluka, ukazuje da su iste u suprotnosti s mjerodavnim odredbama
Zakona o prostornom uređenju (»Narodne novine«, broj 30/94., 68/98., 61/00.,
32/02. i 100/04.) i Zakona o gradnji (»Narodne novine«, broj 175/03. i 100/04.)
U bitnome Vlada Republike Hrvatske navodi da *budući su prostorno uređenje i
gradnja uređeni Zakonom o prostornom uređenju i Zakonom o gradnji, iznimke od
propisanih odredbi kojima bi se omogućilo da se prostornim planom može
određivati zadržavanje u prostoru i planski legalizirati građevinu izgrađenu
protivno prostornom planu – bez akta kojim se gradnja dozvoljava, moraju biti
određeni posebnim zakonom kojeg u smislu odredbe članka 80. stavka 1. Ustava
Republike Hrvatske donosi Hrvatski sabor i ne mogu se određivati aktima jedinica
lokalne samouprave.*
3. Postupak pred Ustavnim sudom pokrenut je, sukladno odredbi članka 35. alineje
4. i članka 44. stavka 1. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), na dan primitka zahtjeva Vlade Republike Hrvatske u
Ustavnom sudu.
4. U tijeku ustavnosudskog postupka, Ustavni sud je zatražio od Gradskog vijeća
Grada Nina očitovanje o navodima iz zahtjeva Vlade Republike Hrvatske. Gradsko
vijeće Grada Nina izvijestilo je ovaj Sud da je 19. ožujka 2007. godine donesena
nova Odluka o donošenju Izmjena i dopuna Prostornog plana uređenja Grada Nina,
objavljena u »Službenom glasniku Grada Nina«, broj 27/07. Ustavnom sudu
dostavljena je i preslika navedene nove Odluke.
Uvidom u sadržaj prijelaznih i završnih odredaba nove Odluke od 19. ožujka 2007.
godine, utvrđeno je da osporene odredbe: članak 28. Odluka i članci 2. i 3.
Odluke o izmjeni, koje su obustavljene od primjene i koje Vlada Republike
Hrvatske osporava svojim zahtjevom pred Ustavnim sudom, nisu izrijekom stavljene
izvan pravne snage.
Također je utvrđeno da je sadržaj nove Odluke od 19. ožujka 2007. godine u
spornim dijelovima usklađen s odredbama mjerodavnih zakona, sukladno primjedbama
koje su stavljene na sadržaj osporenih ranijih Odluka tijekom postupka nadzora
njihove zakonitosti, a koje su primjedbe istaknute i u zahtjevu Vlade Republike
Hrvatske za pokretanje ustavnosudskog postupka. Navedeno potvrdila je i Vlada
Republike Hrvatske u očitovanju koje je dostavljeno ovom Sudu 16. svibnja 2007.
godine.
*Pretpostavke za vođenje ustavnosudskog postupka prestale su postojati.*5. Kod pravnih normi neodređenog trajanja, do prestanka njihovog važenja može
doći na izričit ili na prešutan način. U prvom slučaju, odredbama drugog pravnog
propisa iste ili više pravne snage određuje se prestanak važenja određene pravne
norme ili pravnog propisa u cjelini. U drugom slučaju, ista se svrha postiže
donošenjem novog propisa ili pravne norme koja drugačije uređuje određenu pravnu
materiju, pri čemu vrijedi pravilo da kasnija norma iste ili višepravne snage
stavlja izvan snage raniju normu (lex posterior derogat legi priori).
Slijedom navedenog, u konkretnom slučaju, zahtjevom Vlade Republike Hrvatske
osporene odredbe članaka Odluka Gradskog vijeća Grada Nina, prestale su važiti
stupanjem na snagu Odluke o donošenju Izmjena i dopuna Prostornog plana uređenja
Grada Nina (»Službeni glasnik Grada Nina«, broj 27/07.).
6. Članak 61. Ustavnog zakona glasi:
*Ustavni sud može obustaviti postupak ako podnositelj zahtjeva, odnosno
prijedloga odustane, a mora u slučajevima kad prestanu postojati pretpostavke za
vođenje postupka.*S obzirom na činjenicu da su navedene Odluke u osporenom dijelu prestale važiti,
čime su prestale postojati pretpostavke za vođenje ustavnosudskog postupka, na
temelju citirane odredbe Ustavnog zakona riješeno je kao u izreci.

Broj: U-II-3454/2005
Zagreb, 16. travnja 2008.

USTAVNI SUD REPUBLIKE HRVATSKE
Predsjedavajući sudac
**dr. sc. Željko Potočnja**k, v. r.

Rješenje, NN 53/2008-1856
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)